Estoria 112: Pannakaisadsad iti Isla
KITAEM! dakesen ti barangay! Makitam kadi dagiti tattao a timpuak iti danum? Dadduma sumangsangladdan iti daga. Adda kadi ni Pablo sadiay? Kitaentayo ti mapaspasamaken kenkuana.
Laglagipem, a ti dua tawen naibalud ni Pablo. Sa isu ken dadduma a balud naikabilda iti barangay, ket mapanda idiay Roma. Idi lumabasda idiay asideg ti puro ti Creta, dinalapus ida ti napigsa a bagyo. Nagpigsa ti angin a di maiturong dagiti tattao ti barangay. Kalpasan adu nga al-aldaw, napukawen dagidiay nakalugan ti namnamada a maisalakan pay.
Gapu itoy kuna ni Pablo kadakuada: ‘Awan uray maysa kadakayo ti matay; ti laeng barangay ti madadael. Idi rabii nagparang ti anghel ti Dios kaniak ket kunana: “Dika agbuteng, Pablo! Masapul nga agtakderka iti imatang ti agturay a Romano, a ni Cesar. Ket ispalen ti Dios amin a nakipaglayag a kakaduam.” ’
Iti tengngat’ rabii iti maika-14 nga aldaw kalpasan panangrugi ti bagyo, nadlaw dagiti marinero a ti danum umabababawen! Intinnagda ti sinepeteda, tapno saanda a maidungpar kadagiti bato iti sipnget. Kabigatanna, nakitadan ti igid, ket naikeddengda nga iturong ti barangay idiay. Ket ti barangay naisadsad idiay ket saanen a makagaraw. Ti dalluyon ti umablat a mangrumek iti dayta. Ti kapitan ti buyot imbilinna kadagidiay makalangoy a tumpuakdan ket aglangoydan. Naibaga kadagiti dadduma a mangalada ti pagpatawanda manipud iti barangay. Iti daytoy, amin a 276 a tattao a nakalugan nakagtengda a sitatalged iti igid, kas inkari ti anghel.
Ti isla ti maaw-awagan Melita. Naasi dagiti tattao, ket tinulonganda dagiti naggapu iti barangay. Idi simmayaat ti tiempo, naipan ni Pablo idiay Roma iti sabali a barangay.
Aramid 27:1-44; 28:1-14.
Dagiti Saludsod
- Ania ti napasamak iti barangay a nagluganan ni Pablo idi lumabas iti asideg ti puro ti Creta?
- Ania ti imbaga ni Pablo kadagidiay nakalugan iti barangay?
- Kasano a narumek wenno nalasanglasang ti barangay?
- Ania ti imbilin ti kapitan ti buyot, ket mano a tattao ti nakagteng a sitatalged iti igid?
- Ania ti nagan ti isla a nakaisadsadanda, ket ania ti napasamak ken ni Pablo idi simmayaaten ti panawen?
Kanayonan a salsaludsod
- Basaenyo ti Aramid 27:1-44.
No basaentayo ti salaysay maipapan iti panaglayag ni Pablo nga agturong idiay Roma, kasano a tumibker ti panagtalektayo iti kinaumiso ti rekord ti Biblia? (Ara. 27:16-19, 27-32; Luc. 1:3; 2 Tim. 3:16, 17)
- Basaenyo ti Aramid 28:1-14.
No dagiti pagano nga agnanaed idiay Malta ket natignay a mangasikaso buyogen ti “naisangsangayan a natauan a kinamanangngaasi” kada Pablo ken dagiti kakaduana a naglugan iti nadadael a barangay, rumbeng a matignay dagiti Kristiano a mangipakita iti ania ken nangnangruna iti ania a wagas? (Ara. 28:1, 2; Heb. 13:1, 2; 1 Ped. 4:9)
Ammuem ti Ad-adu Pay
Bible Card: Pablo
Ania a trabaho ti inaramid ni Pablo tapno adda pangsuportana iti ministeriona? Usarem daytoy a Bible card tapno maammuam.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn